Boer in hof op kinderporno-klag | Netwerk24
Boer in hof op kinderporno-klag
Deur Jana Breytenbach 13 Mei 2021 17:29
'n Boer van 'n plaas net buite Swellendam het Donderdag in die plaaslike landdroshof verskyn in verband met die beweerde besit van materiaal wat as kinderpornografie bestempel kan word.
Die 48-jarige man se identiteit mag nie bekend gemaak word voordat hy amptelik op die aanklagte gepleit het nie.
Hy is op 16 Maart op sy plaas in hegtenis geneem.
Die landdroshofgebou in Swellendam. Foto: Google Streetview
Die inhegtenisneming volg op 'n ondersoek deur lede van die provinsiale eenheid teen gesinsgeweld, kinderbeskerming en seksuele misdrywe in Kaapstad en die Amerikaanse polisie, waarna 'n deursoekingslasbrief uitgereik is. Die polisie het inligting ontvang dat die man na bewering 'n Amerikaanse kletskamer besoek waar eksplisiete praatjies oor en pornografiese beeldmateriaal van minderjariges geplaas word.
Sy huis is deursoek en daar is op elektroniese toerusting, insluitende selfone en tablette, beslag gelê. Hy is in hegtenis geneem en op 17 Maart op borgtog van R2 000, onderhewig aan streng voorwaardes, vrygelaat. Hy mag geen kontak met minderjariges hê nie, sy eie kinders uitgesluit. Hy mag ook geen webtuiste of pornografie-webtuistes besoek nie.
Kapt. Malcolm Pojie, Suid-Kaapse polisiewoordvoerder, het gesê die saak is tot 23 Junie vir verdere ondersoek uitgestel en ook om 'n streekhofdatum te bevestig.
Genl.maj. Thembisile Patekile, waarnemende Wes-Kaapse polisiekommissaris, het gewaarsku die polisie sal aanhou om kinderregte te beskerm en om geslagsgeweld te beveg.